Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με τη θέση της Κοινότητας στο πλαίσιο του συμβουλίου σύνδεσης ΕΕ- Δημοκρατίας της Σλοβακίας όσον αφορά την τροποποίηση του πρωτοκόλλου 4, για τον ορισμό της έννοιας «καταγόμενα προϊόντα» ή «προϊόντα καταγωγής» και τις μεθόδους διοικητικής συνεργασίας της ευρωπαϊκής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός και της Δημοκρατίας της Τσεχίας, αφετέρου.

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Οι κανόνες καταγωγής διαδραματίζουν σημαντικό ρόλο στην ορθή λειτουργία των συμφωνιών μεταξύ της Κοινότητας και των εμπορικών εταίρων της. Η Κοινότητα και τα κράτη μέλη της, αφενός και η Δημοκρατία της Τσεχίας, αφετέρου, υπέγραψαν στις 4 Οκτωβρίου 1993 ευρωπαϊκή συμφωνία σύνδεσης. Το πρωτόκολλο 4 αφορά τον ορισμό της έννοιας «καταγόμενα προϊόντα» ή «προϊόντα καταγωγής» και τις μεθόδους διοικητικής συνεργασίας. [1]

[1] Η Κοινότητα αποτελεί μέρος αυτής της «πανευρωπαϊκής» διαγώνιας σώρευσης με τη Βουλγαρία, την Ελβετία (συμπεριλαμβανομένου του Λιχτενστάιν), την Τσεχική Δημοκρατία, την Εσθονία, την Ουγγαρία, την Ισλανδία, τη Λιθουανία, τη Λετονία, τη Νορβηγία, την Πολωνία, τη Ρουμανία, τη Σλοβενία και τη Σλοβακική Δημοκρατία, τον Ευρωπαϊκό Οικονομικό Χώρο και την Τουρκία για τα βιομηχανικά προϊόντα και τα προϊόντα ΕΚΑΧ.

2. Το εν λόγω πρωτόκολλο έχει τροποποιηθεί επανειλημμένως και είναι αναγκαίο να ενοποιηθούν όλες οι τροποποιήσεις σε ένα νέο κείμενο που θα αντικαταστήσει το υπάρχον κείμενο. Η ενοποίηση αυτή προσφέρει την ευκαιρία να διορθωθούν τα γλωσσικά λάθη και οι διαφορές μεταξύ των διαφόρων γλωσσικών εκδόσεων και να εισαχθούν οι απαραίτητες αλλαγές που οφείλονται σε τροποποιήσεις του εναρμονισμένου συστήματος περιγραφής και κωδικοποίησης εμπορευμάτων («εναρμονισμένο σύστημα»). Επιπλέον, η παρέκκλιση που παρέχεται έως την 31η Δεκεμβρίου 2002 για μεταποιημένα προϊόντα με βάση το καλαμπόκι Zea Indurata και τα παράγωγά του (ΕΣ ex 1904) γίνεται μόνιμη, εφόσον αυτά δεν παράγονται στις εν λόγω χώρες. Τέλος, θεσπίστηκε ειδικός κανόνας μεταποίησης για τα μονολιθικά ολοκληρωμένα κυκλώματα (ΕΣ ex 8542). θα θεωρούνται καταγόμενα προϊόντα σε περίπτωση που λαμβάνονται από υψηλής τεχνολογίας «μετωπικού άκρου» διεργασία διάχυσης σε ημιαγώγιμα υποστρώματα ακόμη και εάν κάποια περιορισμένη διαδικασία «νωτιαίου άκρου» (συναρμολόγηση ή/και δοκιμή) πραγματοποιείται σε τρίτες χώρες. ο κανόνας αυτός αποσκοπεί στην ενίσχυση της βιομηχανίας ημιαγωγών και εμμέσως των χρηστών των εν λόγω προϊόντων στον ηλεκτρονικό τομέα, ώστε να διατηρηθεί η ανταγωνιστικότητά τους.

3. Για τη διατήρηση πανομοιότυπων κανόνων καταγωγής στο πλαίσιο του πανευρωπαϊκού συστήματος σώρευσης, παρόμοια διαδικασία ενοποίησης και τροποποίησης θα πραγματοποιηθεί και για τα υπόλοιπα πρωτόκολλα που περιλαμβάνονται στις προτιμησιακές συμφωνίες που συνήφθησαν από την Κοινότητα.

4. Για τη διευκόλυνση των συμβαλλομένων μερών στην έγκαιρη επίτευξη της διαδικασίας έγκρισης της απόφασης, με στόχο τη θέση της σε ισχύ την 1η Ιανουαρίου 2003, συνιστάται η έγκριση θέσης της Κοινότητας από το Συμβούλιο, το συντομότερο δυνατόν.

5. Ζητείται συνεπώς από το Συμβούλιο να εγκρίνει τη συνημμένη πρόταση απόφασης όσον αφορά τη θέση της Κοινότητας στο συμβούλιο σύνδεσης ΕΕ - Δημοκρατίας της Τσεχίας για την αντικατάσταση του πρωτοκόλλου 4 της συμφωνίας από ενοποιημένο πρωτόκολλο.

2002/0147 (ACC)

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με τη θέση της Κοινότητας στο πλαίσιο του συμβουλίου σύνδεσης ΕΕ- Δημοκρατίας της Σλοβακίας όσον αφορά την τροποποίηση του πρωτοκόλλου 4, για τον ορισμό της έννοιας «καταγόμενα προϊόντα» ή «προϊόντα καταγωγής» και τις μεθόδους διοικητικής συνεργασίας της ευρωπαϊκής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός και της Δημοκρατίας της Τσεχίας, αφετέρου.

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη: τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133 σε συνδυασμό με το άρθρο 300 δεύτερη παράγραφος, δεύτερο στοιχείο,

την πρόταση της Επιτροπής,

Εκτιμώντας ότι: το άρθρο 38 του πρωτοκόλλου 4, για τον ορισμό της έννοιας «καταγόμενα προϊόντα» ή «προϊόντα καταγωγής» και τις μεθόδους διοικητικής συνεργασίας της ευρωπαϊκής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός και της Δημοκρατίας της Τσεχίας, αφετέρου, προβλέπει ότι το συμβούλιο σύνδεσης μπορεί να αποφασίσει να τροποποιήσει τις διατάξεις του πρωτοκόλλου.

ΑΠΟΦΑΣIΖΕI:

Άρθρο μόνο

Η θέση που πρέπει να υιοθετήσει η Κοινότητα στο συμβούλιο σύνδεσης που συστάθηκε δυνάμει της συμφωνίας που υπογράφηκε την 4η Οκτωβρίου 1993 [2], σχετικά με την τροποποίηση του πρωτοκόλλου 4 για τον καθορισμό της έννοιας «καταγόμενα προϊόντα» ή «προϊόντα καταγωγής» και τις μεθόδους διοικητικής συνεργασίας που περιλαμβάνεται στη συμφωνία, είναι αυτή που καθορίζεται στο σχέδιο απόφασης του συμβουλίου σύνδεσης που επισυνάπτεται στην παρούσα απόφαση.

[2] ΕΕ L 360, της 31.12.1994, σ. 2.

Βρυξέλλες,

Για το Συμβούλιο

Ο Πρόεδρος

ΑΠΟΦΑΣΗ αριθ.../2002 του ΣΥΜΒΟΥΛΙΟΥ ΣΥΝΔΕΣΗΣ ΕΕ-ΔΗΜΟΚΡΑΤΙΑΣ ΤΗΣ ΤΣΕΧΙΑΣ

μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας τηςΤσεχίας, αφετέρου της [ημερομηνία]

όσον αφορά την τροποποίηση του πρωτοκόλλου 4 της ευρωπαϊκής συμφωνίας για τον ορισμό της έννοιας «καταγόμενα προϊόντα» ή «προϊόντα καταγωγής» και τις μεθόδους διοικητικής συνεργασίας

ΤΟ ΣΥΜΒΟΥΛΙΟ ΣΥΝΔΕΣΗΣ,

Έχοντας υπόψη: την ευρωπαϊκή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός [3], και της Δημοκρατίας της Τσεχίας, αφετέρου, καλούμενη εφεξής «η συμφωνία», που υπογράφηκε στις Βρυξέλλες στις 4 Οκτωβρίου 1993, ιδίως το άρθρο 38 του πρωτοκόλλου 4

[3] ΕΕ L 360, της 31.12.1994, σ. 2.

Εκτιμώντας τα εξής:

(1) Το πρωτόκολλο 4 της συμφωνίας, σχετικά με τον ορισμό της έννοιας «καταγόμενα προϊόντα» ή «προϊόντα καταγωγής» και τις μεθόδους διοικητικής συνεργασίας, εφεξής «πρωτόκολλο», έχει τροποποιηθεί επανειλημμένως. Συνεπώς, η ενοποίηση των τροποποιήσεων αυτών στο κείμενο του πρωτοκόλλου κρίνεται απαραίτητη για λόγους σαφήνειας και νομικής ασφάλειας των εφαρμοζόμενων κανόνων καταγωγής.

(2) Απαιτούνται επίσης τεχνικές τροποποιήσεις όσον αφορά τους κανόνες μεταποίησης, ώστε να ληφθούν υπόψη οι τροποποιήσεις του Εναρμονισμένου Συστήματος Περιγραφής και Κωδικοποίησης Εμπορευμάτων, («Εναρμονισμένο Σύστημα»), που τίθενται σε ισχύ από την 1η Ιανουαρίου 2002.

(3) Πρέπει να τροποποιηθούν ορισμένοι κανόνες όσον αφορά τις μεταποιήσεις στις οποίες υποβάλλονται οι μη καταγόμενες ύλες για να αποκτήσουν το χαρακτήρα καταγωγής ώστε να ληφθεί υπόψη η έλλειψη παραγωγής συγκεκριμένου υλικού στα συμβαλλόμενα μέρη καθώς και οι ειδικές συνθήκες υπό τις οποίες πρέπει να παράγονται ορισμένα προϊόντα («μονολιθικά ολοκληρωμένα κυκλώματα»), που συνεπάγονται τη μεταποίηση σε περιορισμένο βαθμό εκτός των συμβαλλόμενων χωρών.

(4) Απαιτούνται ορισμένες τροποποιήσεις τεχνικού χαρακτήρα με σκοπό την αποκατάσταση προβλημάτων μεταξύ των διαφόρων γλωσσικών εκδόσεων του κειμένου.

(5) Συνεπώς, για την ορθή λειτουργία της συμφωνίας και με στόχο τη διευκόλυνση του έργου των χρηστών και των τελωνειακών υπηρεσιών, κρίνεται σκόπιμο να ενσωματωθούν σε ένα νέο κείμενο του πρωτοκόλλου όλες οι εν λόγω διατάξεις.

(6) Οι κοινές δηλώσεις σχετικά με το Πριγκιπάτο της Ανδόρας, τη Δημοκρατία του Αγίου Μαρίνου και την επισκόπηση των αλλαγών στους κανόνες καταγωγής, ως αποτέλεσμα των τροποποιήσεων του εναρμονισμένου συστήματος, καθώς και το πρωτόκολλο, πρέπει να διατηρηθούν.

ΑΠΟΦΑΣIΖΕI:

Άρθρο 1

Το πρωτόκολλο 4 της συμφωνίας, σχετικά με τον ορισμό της έννοιας «καταγόμενα προϊόντα» ή «προϊόντα καταγωγής» και σχετικά με τις μεθόδους διοικητικής συνεργασίας, αντικαθίσταται από το συνημμένο στην παρούσα απόφαση κείμενο, μαζί με τις σχετικές κοινές δηλώσεις.

Άρθρο 2

Η παρούσα απόφαση αρχίζει να ισχύει την ημέρα της έκδοσής της.

Εφαρμόζεται από την 1η Ιανουαρίου 2003.

Βρυξέλλες,

Για το συμβούλιο σύνδεσης

Ο Πρόεδρος

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

Η προτεινόμενη απόφαση δεν έχει σημαντικές δημοσιονομικές επιπτώσεις στον προϋπολογισμό της Κοινότητας, καθώς προβλέπει κυρίως την ενοποίηση καθώς και τεχνικές τροποποιήσεις του πρωτοκόλλου περί των κανόνων καταγωγής. Μόνον ο νέος κανόνας που αφορά τους ημιαγωγούς (ΕΣ ex 8542) μπορεί να οδηγήσει σε πρόσθετο δικαίωμα ατέλειας για τα προϊόντα αυτά όταν εισάγονται από χώρες εταίρους στην «πανευρωπαϊκή ζώνη». Ωστόσο, μια τέτοια αύξηση στις δασμολογικές προτιμήσεις για τον τομέα αυτό αναμένεται να αντισταθμιστεί σε μεγάλο βαθμό από την ενίσχυση που παρέχεται για την εξαγωγή των ίδιων προϊόντων με δασμολογικές προτιμήσεις από κοινοτικούς παραγωγούς.